**«Адамға оқып-үйрену өмірде болу, өмір сүру үшін қажет»**

**« Білімді әрі саналы ұрпақ тәрбиелеу –**

**бұл аса маңызды мемлекеттік міндет...»**

**Мемлекет басшысы Қ.К.Тоқаев**

**Оразалы Ақмарал Әсенқызы**

**Бастауыш сынып мұғалімі**

**Маңғыстау облысы**

**Мұнайлы ауданы**

**«№9 жалпы білім беретін мектеп» КММ-сі**

Қазіргі таңда қоғам талапқа сай білім беру жүйесінің тұрақты дамуын және мәдени, әлеуметтік өзгерістерге сай болуын талап етіп отыр. Осындай көзделген мақсатқа жету, яғни сапалы да нәтижелі білім беру мұғалімге жүктелетіні сөзсіз. Сондықтан мұғалім шығармашылықпен айналысатын, оқыту әдістемесіне үздіксіз жаңалық енгізетіндей білікті болуы қажет. Мұғалімдердің бүгінгі мақсаты – әр оқушының жан-жақты дамуына жағдай жасай отырып, сапалы білімді өмірде қолдана білу қабілеттерін дамыту.

Ендеше, көздеген мақсаттағы «жаңашыл сабақтар» қандай болуы қажет? Бұл күрделі мәселелерді шешу үшін өзімнің еңбек жолымда үнемі үздіксіз іздену арқылы ойдағыдай нәтижелерге біртіндеп қол жеткізіп келемін. Мамандығым баланың білім мен тәрбиенің алғашқы баспалдағы болып саналатын бастауыш мектеп мұғалімі болғандықтан, жеке тұлғаның алғашқы қалыптасуын қамтамасыз ете отырып, өмірлік дағдылары арқылы оқуға деген қызығушылығы мен білімге деген сенімін оятып, ынтасын арттыруды міндет етіп келемін. Себебі болашақтағы өзі қалаған мамандыққа талпынудың іргетасы осы бастауышта қаланатын болады.

Қазіргі уақытта, менің ойымша, білім саласындағы жаңа бағыттарға бет бұру үшін бастауыш сынып оқушыларын оқытуда мынадай міндеттерді ескеру қажет:

* әрбір оқушының жан дүниесін терең зерттей отырып, шығармашылық қабілеттерін ерте жастан қолға алу;
* жеке қасиеттерімен санасу арқылы ақыл –ой қабілеттерін дамыту;
* өз бетімен жұмыс жасауына қолайлы жағдай тудыру;
* оқушыға ақпараттық технологияны терең меңгерте білу;
* ұлттық салт-дәстүр, тарихи мұралар арқылы танымдық қабілеттерін жетілдіру;

Әр уақытта «Білім негізі - бастауышта» деген ұстаныммен жүріп, әрбір сабақтың оқу материалдарының мазмұнын сапалы да тиімді құрастыру үшін аса дайындық қажет екенін ұқтым. Сабақ барысында оқушыны теория мен тәжірибені ұштастыру мен өз бетімен жұмыс жасауға, өздігінен шешім қабылдай білуге машықтандыру – сапалы оқытудың тиімді жолдарының бірі болып саналады. Ал оқушының шығармашылық қабілеттерін дамытуда тиімді тәсілдердің бірі – өз бетімен жұмысты ұйымдастырғанда мұғалім тапсырманы нақты беріп, уақытпен санасуға дағдыландыру қажет. Сонымен қатар жұмысты өз еркімен орындауды талап ету қажет. Сабақ барысында оқушыға тек білім беріп қана қоймай, өз ойын дұрыс айта білуге, яғни дәлелдеу, өмірдегі жағдаяттармен байланыстырып, талдау жасай білуге дағдыландыру сияқты жалпы дамыту жұмыстарын үздіксіз жүргізіп отырамын. Түрлі әдіс-тәсілдерді қолдану арқылы оқушы өз ойын ашық айтуға, яғни еркін сөйлей білуге, өздігінен бақылауға, жауапкершілікті сезіне білуге төселеді. Сабақ үстінде әр оқушының зейіні мен қабылдау деңгейін ескере отырып, шығармашылық тапсырмаларды негізгі пәндерге бейімдесек, оқуға ынтасы артады, білім деңгейінде жақсы өзгерістер байқала бастайды. Бастауыш оқушыларының басым бөлігіне өздері ізденетін логикалық ойындар, қызықты ребус, сөзжұмбақтар шешу, құрастыру сияқты белсенді ойлау тапсырмалары ұнайды, сондай-ақ бұл кезде олардан ұйымшылдықты, табандылықты, бір-біріне деген шынайы достық көмекті байқауға болады. Осындай үздіксіз тапсырмаларды орындаған уақытта оларды жеке шығармашылық жағынан танып білу –мұғалімнің міндеті. Олай болса, осы міндеттерді іске асыру үшін мұғалім оқушының білімге құштарлығын арттыру мақсатында әр күнгі сабағын түрлендіріп, яғни жаңаша ұйымдастыра отырып өткізуді күнделікті дағдыға айналдырса, білімнің сапалы берілуіне кедергілер болмас деп ойлаймын. Оқушы білімді дайын түрінде қабылдап емес, өздігінен ізденетін болса, жүйелі білімді алады. Себебі өз бетімен алынған білім есте ұзағырақ сақталатыны мәлім. Сосын осы ұшқыр ойларын қай жерде тиімді қолданатынын білетін болады. Мен өз тәжірибемде жаттау негізінде алынған білімнен гөрі өздігінен құрастырылған білімнің маңыздырақ екенін байқадым. Сабақ барысында проблемалық сұрақтарды шешу арқылы берілген мақсатқа жету жолындағы кездескен кедергілерді шешуге төселдіріп отырамын. Сонымен қатар әр оқушының ой-пікірін байыппен тыңдап, жанына сенімділікті ұялатуға тырысамын. Бұл әдістер оқушының шығармашылық қабілеттерін дамыта отырып, сәтті оқытуға үлесін қосады.

Осы мақсаттарға қол жеткізу жолында үлкен күш мұғалімдерге, яғни олардың жаңа технологияны терең меңгеруі, тың идеялармен жұмыс жасауы сияқты үздіксіз ізденіс жолында болуы қазіргі таңдағы білім саласындағы басты өзекті мәселелердің бірі болып саналады. «Адамға оқып-үйрену өмірде болу, өмір сүру үшін қажет» деп бекер айтпаса керек. Оқыту процесіндегі оқушылардың ізденушілік қабілеттерін оқып-үйренудің тағы бір түрімен, яғни ақпараттық-коммуникативтік технологиялармен тығыз байланыстыра білсе, олардың белсенділігі мен шығармашылығы артады, жеке дамуына үлесін қосады. Ақпараттық технологиялардың оқушының өз бетінше білім алуы, қажетті тақырыптарды толық білу үшін қайтадан оқу мүмкіндігі, аз уақытта көбірек білім алып, нәтижелерді тез көруі, уақытты үнемдеу арқылы қажетті ақпараттарды жылдам табуы сияқты жеке тұлғаның ой-қабілетінің дамуына маңызы зор екені баршамызға мәлім. Олай болса, жоғарыда айтылған әдістермен өткізілген, жан-жақты білім алуға қолайлы заманауи сабақта оқушы өз оқуы үшін жауапкершілікті сезіне отырып, өз біліміндегі олқылықтарды өзі тауып, кедергілерді жеңе білуге машықтануды үйренеді. Өз оқуын бағалап, мақсатқа жетудегі өз қажеттіліктерін түсіне біледі. Мұндай қабілеттер сапалы білімге қол жеткізуге мүмкіндік туғызады.

Ойымды қорытындылай келе, қазіргі таңдағы қарқынды дамып келе жатқан ортада жас ұрпақты мүмкіндіктеріне қарай жетілдіре отырып, оларға сенім артумен қатар талап етіп тәрбиелеу арқылы қоғам талабына сай өмір сүруге қабілетті, өз білімімен мақсатқа жете білетін, бәсекеге қабілетті, жан-жақты шығармашыл дамыған тұлғаны қалыптастыруға міндеттіміз.

Пайдаланылған әдебиеттер:

«Қазақстан мектебі» журналы, №10, 2013 ж.

«Мектеп» журналы, №11, 2013ж, mektepzhurnal@yandex.ru,2022 ж.

«Егемен Қазақстан» газеті, 29 қаңтар,2011ж.